Zápis zo stretnutia

**Termín:**             19.06.2024

**Miesto:**             FR SR, Mierová 23, Bratislava

**Prítomní:** FR SR: Ing. Bruno Patúš (viceprezident)

Ing. Iveta Grossová (generálny riaditeľ sekcie daňovej)

SKDP: JUDr. Ing. Miriam Galandová

Mag. Branislav Kováč

JUDr. Adriana Horváthová

**Diskutovné témy:** - podávanie žiadostí cez portál FR SR

- zastupovanie klientov po smrti daňového poradcu – fyzickej osoby

- regulácia povolania účtovník

-– postihovanie neoprávneného poskytovania daňového poradenstva

- aktuálna legislatívna činnosť

**Diskusia:**

Úvodom nás pani Grossová informovala, že urobili interné preverenie situácie na základe nášho podnetu ohľadom neprehľadnosti podávania žiadostí cez portál FS SR. Táto situácia nastala následkom dlhých reakčných dôb pri spracovávaní informácií zo Slovenskej pošty. Pre daňových poradcov pripravili na túto tému aj školenie: [Vypĺňanie všeobecného spoplatneného podania na portáli finančnej správy](https://vzdelavanie.financnasprava.sk/course/view.php?id=113).

Ďalej sme predstaviteľom FR SR otvorili aj tému ohľadom zastupovania klientov daňového poradcu v prípade jeho úmrtia. Týmto okamihom strácajú platnosť plnomocenstvá udelené daňovému poradcovi a nastane problém pri zastupovaní (kým sa klient dozvie o smrti daňového poradcu, nájde si nového a udelí mu plnú moc). Pani Grossová nás vyzvala na predloženie legislatívnych návrhov v tejto veci.

Opätovne sme otvorili otázku regulácie účtovníckeho povolania. Pán viceprezident nás ubezpečil, že s podporou z ich strany môžeme stále počítať, avšak legislatívna iniciatíva nemôže byť aktivovaná z ich strany. Ich prioritnou úlohou je výber daní a v súvislosti s diskutovanou úpravou účtovníctva neregistrujú priame škody na štátny rozpočet. Upozornil však na možné následky právnej úpravy regulácie s poukazom na možné paralely s cestovnými kanceláriami vs. cestovné agentúry alebo stavebné práce vs. dokončovacie stavebné práce.

Zástupcov FR SR sme informovali, že sme podali podnet na spoločnosť, ktorá bez osvedčenia na výkon daňového poradenstva poskytuje daňové poradenstvo. Žiadali sme príslušný daňový úrad o oznámenie, ako bolo s naším podnetom naložené, avšak s odkazom na daňové tajomstvo nás odmietli informovať. Sme toho názoru, že žiadaná informácia nespĺňa definíciu daňového tajomstva, nakoľko kompetenciu uložiť za takéto správanie pokutu zakladá § 29 zákona č. 78/1992 Zb. o daňových poradcoch a SKDP. Boli sme požiadaní preposlať podnet p. Grossovej, ktorá preverí vzniknutú situáciu.

Pani Grossová nás informovala:

* pravdepodobne sa bude otvárať zákon o dorovnávacej dani
* o  registračných formulárov na DPH, ktoré sú veľmi komplikované, pričom prijala aj ponuku, že by o tom napísali článok do Bulletinu SKDP.
* rovnako by považovala za vhodný aj článok k dani zo sladených nápojov – z praktického pohľadu.

Ďalšie stretnutie sme si zatiaľ nedohodli. Dohodli sme však, že im vopred pošleme program s prípadnými podkladmi na rokovanie.

Veríme, že dobrá vzájomná komunikácia bude pokračovať aj naďalej.

Zapísala: A. Horváthová